text: Anna sendt hjem i 1. afsnit: Et knusende nederlag
  17 september 2016 kl. 18.40
  De 10 deltagere må på skift forlade Den Store Strikkedyst - i 1. afsnit lørdag aften var det Anna Linnet. Hør hvad hun havde at sige til det.
  61-årige Anna Linnet fra Højer måtte som den første deltager forlade Den Store Strikkedyst.
  - Det var et knusende nederlag. Det var det værst tænkelige: At blive sendt hjem uden så meget som bare en enkelt overnatning på Gram Slot, fortæller hun til TV SYD.
  - Jeg var umådelig træt, vred og skuffet over mig selv og frustreret over, at jeg slet ikke kom i gang. Jeg var på en underlig måde ikke rigtig til stede. Det var en hård men absolut retfærdig dom, erkender hun dog.
  - Jeg følte mig som en sportsmand til OL, der gennem lang tid har trænet og forberedt sig for så i det afgørende øjeblik helt at fejlbedømme situationen og vælge et katastrofalt afsæt. Resultat: Ude af legene uden rigtig at have deltaget. 
  Se allerede nu snigpremiere på 2. afsnit af Den Store Strikkedyst sæson 3 her.
  
  